Проект

**З А К О Н**

**за изменение и допълнение на Закона за биологичното разнообразие**

*(Обн., ДВ, бр. 77 от 2002 г.; изм. и доп., бр. 88 и 105 от 2005 г., бр. 29, 30, 34 и 80 от 2006 г., бр. 52, 53, 64 и 94 от 2007 г., бр. 43 от 2008 г., бр. 19, 80 и 103 от 2009 г., бр. 62 и 89 от 2010 г., бр. 19 и 33 от 2011 г., бр. 32, 59 и 77 от 2012 г., бр. 15, 27 и 66 от 2013 г., бр. 98 от 2014 г., бр. 61 и 101 от 2015 г. бр. 58 от 2016 г., бр. 58 и 76 от 2017 г. и бр. 77 и 98 от 2018 г.)*

§ 1. В чл. 6, ал. 1 се правят следните изменения и допълнения:

1. В т. 1 след думата „фауна” се добавя „(ОВ, L 206/7 от 22 юли 1992 г.), наричана по-нататък „Директива 92/43/ЕИО”.

2. В т. 2 думите „на Съвета за опазване на естествените местообитания и на дивата флора и фауна“ се заличават.

3. В т. 3 думите „Директива 79/409/ЕИО на Съвета относно опазването на дивите птици“ се заменят с „Директива 2009/147/ЕО на Европейския парламент и Съвета относно опазването на дивите птици (ОВ, L 20/7 от 26 януари 2010 г.), наричана по-нататък „Директива 2009/147/ЕО“.

§ 2. В чл. 10 се създават ал. 7-10:

„(7) Министърът на околната среда и водите разработва Национална рамка за приоритетни действия за Натура 2000, в която се определят мерки за поддържане или възстановяване на типове природни местообитания и видове, включително птици, в защитените зони от списъка по ал. 4 и тяхното индикативно остойностяване за нуждите на финансовата оценка за необходимото съфинансиране от Европейския съюз и от националния бюджет. Националната рамка за приоритетни действия за Натура 2000 е със срок на действие 6 години, като се преразглежда и при необходимост се актуализира на всеки 2 години. Актуализирането се осъществява по реда на приемането й.

(8) Министерският съвет одобрява проекта на Националната рамка по ал. 7 по предложение на министъра на околната среда и водите за внасяне в Европейската комисия.

(9) Министърът на околната среда и водите изпраща приетия от Министерския съвет проект на Национална рамка по ал. 7 на Европейската комисия.

(10) След одобрение от Европейската комисия Министерския съвет приема Националната рамка за приоритетни действия за Натура 2000 по предложение на министъра на околната среда и водите.“

§ 3. Член 27 се изменя така:

„Чл. 27. (1) За защитените зони по чл. 3, ал. 1, т. 1 се разработват териториални планове за управление. Териториалните планове за управление се прилагат за териториите на защитените зони и части от тях, попадащи в териториалния обхват на дейност на съответната Регионална инспекция по околната среда и водите.

(2) В случаите, в които защитени зони попадат в обхвата на национални паркове по Закона за защитените територии се разработват Териториални планове за управление на защитени зони на териториите на съответния национален парк.

(3) В случаите, в които защитени зони или части от тях попадат в морските пространства на Република България се разработва Черноморски план за управление.

(4) Обект на плановете за управление по ал. 1, 2 и 3 са всички защитени зони на територията и в морските пространства на Република България.“

§ 4. В чл. 28 се правят следните изменения и допълнения:

* + - 1. В ал. 1 думите „на защитени зони“ се заменят с „по чл. 27“
			2. Алинея 2 се изменя така:

„(2) Плановете за управление се преразглеждат на всеки 6 години и при необходимост се актуализират.“

§ 5. В чл. 29 се правят следните изменения и допълнения:

 1. Създава се нова ал. 1:

„(1) В плановете за управление по чл. 27 се определят специфични и подробни цели на опазване на защитените зони.“

2. Досегашната ал. 1 става ал. 2 и се изменя така:

„(2) В плановете за управление по чл. 27 се предвиждат мерки за постигане на целите по ал. 1, отговарящи на екологичните изисквания на типовете природни местообитания и на видовете, предмет на опазване в тях.“

3. Досегашната ал. 2 става ал. 3 и основният текст се изменя така:

“Мерките по ал. 2 биват такива за запазване или където е подходящо възстановяване на благоприятното състояние на предмета на опазване на защитените зони, включително такива за предотвратяване на влошаването на условията в типовете природни местообитания и в местообитанията на видовете, както и на застрашаването и обезпокояването на видовете, за опазването на които са обявени съответните защитени зони и включват:”

4. Досегашната ал. 3 става ал. 4 и се изменя така:

„(4) При определяне на мерките по ал. 2 се вземат под внимание икономическите, социалните и културните изисквания, както и регионалните и местните особености.“

5. Досегашната ал. 4 става ал. 5.

6. Създава се ал. 6:

„(5) Когато защитените зони по чл. 3, ал. 1, т. 1 съвпадат изцяло или частично със защитени територии по Закона за защитените територии, мерките по ал. 2 не могат да противоречат на разпоредбите на Закона за защитените територии, заповедите за обявяването и плановете за управление на защитените територии.

§ 6. В чл. 30 ал. 3 се създава т.8:

„8. морския бряг.“

§ 7. В чл. 115, ал. 1, т. 5 думите „плановете за управление за защитени зони и“ се заличават.

§ 8. Създава се чл. 115а:

„Чл. 115а. Орган за управление на мрежата Натура 2000 на национално ниво е министърът на околната среда и водите, който:

1. разработва и утвърждава методически ръководства и указания с цел прилагане на единен подход в планирането и управлението на мрежата;

2. организира събиране, валидиране, анализ и управление на научна информация и данни за Натура 2000;

3. извършва периодична оценка за достатъчността на мрежата и на изпълнението на целите на мрежата на национално ниво;

4. извършва промени в стандартните формуляри с данни и оценки за защитените зони;

5. организира изготвянето и представя на Европейската комисия докладите по чл. 12 от Директива 2009/147/ЕО на Европейския парламент и на Съвета относно опазването на дивите птици и чл. 17 от Директива 92/43/ЕИО на Съвета за опазване на естествените местообитания и на дивата флора и фауна;

6. подпомага методически органите за управление на защитените зони по чл. 117а, ал. 1, включително чрез организиране и провеждане на регулярни семинари и обучения на участниците по специфични теми, свързани с Натура 2000;

7. утвърждава правилник за работата на Комитетите на заинтересованите страни по чл. 117а, ал. 3, 4 и 5 ;

8. утвърждава плановете за управление по чл. 27, техните актуализации и промени, след разглеждане от Националния съвет по биологично разнообразие.

9. организира разработването на Националната рамка за приоритетни действия за Натура 2000 и следи за нейното изпълнение.“

§ 9. В чл. 116 се правят следните изменения и допълнения:

1. Създава се нова ал. 3 със следния текст:

„(3) Националният съвет по биологичното разнообразие заседава в разширен състав, когато:

1. проследява и обсъжда напредъка в управлението на мрежата Натура 2000;

2. дава становища в процеса на разработване на стратегически документи по управление на мрежата Натура 2000, както и стратегически документи, свързани с типовете природни местообитания и видовете, предмет на опазване в защитените зони;

3. прави предложения за по-ефикасно и по-ефективно прилагане на политиките по Натура 2000;

4. дава становище по проекта на Националната рамка за приоритетни действия за Натура 2000.“

2. Създава се ал. 4 със следния текст:

„(4) Разширеният състав на Националния съвет по биологично разнообразие се определя по реда на ал. 2 като в него се включват и представители на териториални и местни органи на власт и национално представени синдикални, работодателски, секторни и други организации.“

3. Досегашната ал. 3 става ал. 5.

§ 10. В чл. 117, т. 2 след думите „плановете за управление“ се добавя „по чл. 27“.

§ 11. Създава се чл. 117а:

„Чл. 117а. (1) Орган за управление на защитените зони на регионално ниво в териториалния обхват на дейност на съответната регионална инспекция по околната среда и водите е директорът на съответната Регионалната инспекция по околната среда и водите. За защитените зони на териториите на Националните паркове по Закона за защитените територии орган за управление на защитените зони е директорът на съответната Дирекция на Национален парк, а за защитените зони и частите от защитени зони попадащи в морските пространства на Република България орган за управление на защитените зони е директорът на Басейнова дирекция „Черноморски район“.

(2) Органите за управление на защитените зони по ал. 1:

1. разработват и актуализират плановете за управление по чл. 27;

2. предлагат на органа по чл. 115а за утвърждаване плановете за управление по чл. 27 и техните актуализации, след съгласуване от Комитетите на заинтересованите страни;

3. подкрепят организационно и методически собствениците по чл. 119, ал.1 за изпълнението на мерки, включени в плановете за управление по чл. 27;

4. изпълняват и/или координират мерки и дейности, включени в плановете за управление по чл. 27;

5. извършват оценка и докладват поне веднъж годишно на органа по чл. 115а за изпълнението на плановете за управление по чл. 27;

6. предлагат на органа по чл. 115а за утвърждаване промени в плановете за управление по чл. 27, след съгласуване от съответния комитет на заинтересованите страни;

7. председателстват работата на Комитета на заинтересованите страни.

(3) Директорът на съответната Регионална инспекция по околната среда и водите определя със заповед състава на Комитета на заинтересованите страни, в който се включват представители на териториални и местни органи на власт, научни организации и висши училища, регионални структури или регионални представители на браншови, синдикални, работодателски и други секторни организации, регионални структури или регионални представители на организации на собственици или ползватели на земи или ресурси в Натура 2000, неправителствени организации, представители на органа по чл. 115а и на другите заинтересовани органи за управление по ал. 1.

(4) Директорът на съответната Дирекция на Национален парк определя със заповед състава на Комитет на заинтересованите страни, в който се включват представители на териториални и местни органи на власт, научни организации и висши училища, регионални структури или регионални представители на браншови, синдикални, работодателски и други секторни организации, собственици и ползватели на обекти в парка, ползватели на ресурси в парка, неправителствени организации, представители на органа по чл.115а и на другите заинтересовани органи за управление по ал. 1.

(5) Директорът на съответната Басейнова дирекция определя със заповед състава на Комитет на заинтересованите страни, в който се включват представители на териториални и местни органи на власт, научни организации и висши училища, регионални структури или регионални представители на браншови, синдикални, работодателски и други секторни организации, собственици и ползватели на обекти в морските пространства, ползватели на ресурси, неправителствени организации, представители на органа по чл.115а и на другите заинтересовани органи за управление по ал. 1.

(6) Комитетите на заинтересованите страни по ал.3, 4 и 5:

1. участват в целия процес по разработване, актуализация и промяна на плановете за управление по чл. 27;

2. обсъждат и предоставят информация, необходима за разработването и актуализацията на плановете за управление по чл. 27, от компетентността на членовете на Комитета;

3. обсъждат регулярно напредъка на процеса по разработване и актуализация на плановете за управление по чл. 27;

4. обсъждат проектите на плановете за управление по чл. 27, и техните актуализации преди предоставянето им за утвърждаване от органа по чл. 115а;

5. проследяват и обсъждат регулярно напредъка по изпълнението на плановете за управление по чл. 27;

6. правят предложения за промени на плановете за управление по чл. 27 към органа за управление по ал. 1.“

§ 12. В чл. 118, ал. 1 се правят следните изменения:

1. В т.2 в края се добавя „,както и на Националната рамка за приоритетни действия за Натура 2000“;

2. Точка 3 се изменя така:

„3. разработват планове за действие за растителни и животински видове и осигуряват прилагането им, както и прилагането на плановете за управление по чл. 27;”.

§ 13. В чл. 122 се правят следните изменения:

1. В ал. 2, т. 1 след думите „планове за управление“ се добавя „по чл. 27“.

2. В ал. 3 след думите „планове за управление” се добавя „по чл. 27”

**Преходни и заключителни разпоредби**

§ 14. Министърът на околната среда и водите внася в Министерския съвет проект на наредбата по чл. 28, ал. 1 в срок до 6 месеца от влизането в сила на този закон.

§ 15. Министърът на околната среда и водите утвърждава методическо ръководство за разработване на планове за управление по чл. 27 в срок до 1 година от влизането в сила на този закон.

§ 16. (1) Органите за управление по чл. 117а, ал. 1 организират разработването на плановете за управление по чл. 27 в срок до 4 години от влизането в сила на този закон.

§ 17. До приемането на съответните планове за управление по чл. 27 специфичните и подробни цели на опазване на защитените зони по чл. 29, ал. 1 се определят от министъра на околната среда и водите след разглеждане от Националния съвет по биологичното разнообразие.

§ 18. В § 16 от Преходните и заключителни разпоредби към Закона за изменение и допълнение на Закона за администрацията (обн. - ДВ, бр. 15 от 2012 г., изм. и доп.. - ДВ, бр. 96 от 2015 г., доп. ДВ, бр. 57 от 2016 г., изм. ДВ, бр. 98 от 2016 г., изм. ДВ, бр. 85 от 2017 г., доп. ДВ, бр. 80 от 2018 г.) се създава ал. 9:

(9) Алинеи 1 и 2 не се прилагат при увеличението на числеността на персонала на Министерството на околната среда и водите, Регионалните инспекциии по околната среда и водите, Дирекциите на националните паркове и Басейнова дирекция „Черноморски район” във връзка със създаването на административни звена, които подпомагат органите по чл. 115а и чл. 117а от Закона за биологичното разнообразие.

Законът е приет от 48-ото Народно събрание на ……………..…... 2022 г. и е подпечатан с официалния печат на Народното събрание.

ПРЕДСЕДАТЕЛ НА

НАРОДНОТО СЪБРАНИЕ: